’n Biografie oor die ontslape skrywer André P Brink deur Leon de Kock gaan in 2018 deur Umuzi uitgegee word.
De Kock doseer tans in die VSA aan die Johns Hopkins Universiteit in Baltimore en is ’n Suid-Afrikaanse skrywer, vertaler en akademikus wat onlangs Brink se briewe aan die digter Ingrid Jonker vir die boek Vlam in die Sneeu vertaal het.
Brink is op 6 Februarie 2015 oorlede op ’n vlug terug na Suid-Afrika nadat hy deur ’n Belgiese universiteit met ’n eredoktorsgraad vereer is.
Pryse wat aan De Kock toegeken is, sluit in: die Pringle-prys vir digkuns, die SALA-toekenning vir literêre vertaling, die Pringle-prys vir ’n akademiese artikel en ’n prys vir uitmuntende vertaling, toegeken deur die Suid-Afrikaanse Vertalersinstituut, vir sy vertaling van Marlene van Niekerk se Triomf.
Oor die biografie, sê De Kock: “Die stories rondom Brink se romans is in die breë sosiopolitieke verhale – sages oor sensuur, weerstand teen apartheid, die Sestigers, teistering en, veel later, teleurstelling met wat ná apartheid gevolg het. Dit het te make met hoe onenigheid onder Afrikaners tydens ’n beduidende tydperk in die geskiedenis in Brink se romans vorm aanneem en hoe sy romans oor ses dekades met Suid-Afrikaanse omstandighede in gesprek tree.”